Γιάννης Ζιάγκας

Ο Γιάννης Ζιάγκας (Τρίκαλα, 12 Δεκεμβρίου 1940 – 26 Ιανουαρίου 2025) ήταν Έλληνας πολιτικός, ιδρυτικό στέλεχος του ΠΑΣΟΚ, με το οποίο διετέλεσε βουλευτής Τρικάλων και ευρωβουλευτής. Επίσης υπήρξε πρόεδρος των πολεμικών βιομηχανιών Στάγιερ - Ελλάς (ΕΛΒΟ) και ΠΥΡΚΑΛ, από το 1993 μέχρι το 1996 διετέλεσε υποδιοικητής της Εθνικής Τράπεζας της Ελλάδος, ενώ από το 2005 μέχρι το 2015 ήταν ειδικός σύμβουλος του Προέδρου της Δημοκρατίας Κάρολου Παπούλια. 

Ο αδελφός του, Μιχάλης Ζιάγκας, ήταν πολύ στενός συνεργάτης και γραμματέας στο Ιδιαίτερο Γραφείο του Ανδρέα Παπανδρέου.

Βιογραφικά στοιχεία
Γεννήθηκε στα Τρίκαλα στις 12 Δεκεμβρίου 1940.http://www.europarl.europa.eu/meps/el/657/IOANNIS_ZIAGAS_home.html Σπούδασε πολιτικός μηχανικός στο Πολυτεχνείο του Γκρατς στην Αυστρία, με μεταπτυχιακές σπουδές στον οικονομικό προγραμματισμό και την πολιτική οικονομία στο Διεθνές Ινστιτούτο Βιομηχανικής Ανάπτυξης της Βιέννης.Πρόσωπα στο Προσκήνιο και Εκλογές '85, Εκδόσεις «Ορίζων», 1985, σελίδες 231-232 Μετά την επιβολή της χούντας, οργανώθηκε στο ΠΑΚ, και μεταπολιτευτικά στο ΠΑΣΟΚ.

Τον Οκτώβριο του 1981 τοποθετήθηκε πρόεδρος του Διοικητικού Συμβουλίου της πολεμικής βιομηχανίας Στάγιερ - Ελλάς (ΕΛΒΟ), θέση στην οποία παρέμεινε μέχρι τον Ιούλιο του 1982, οπότε ορίστηκε ευρωβουλευτής του ΠΑΣΟΚ στη θέση του Αντώνη Γεωργιάδη. Παρέμεινε στην Ευρωβουλή μέχρι το 1984, όταν παραιτήθηκε για να γίνει πρόεδρος της πολεμικής βιομηχανίας ΠΥΡΚΑΛ, που είχε τότε πρόσφατα εθνικοποιήσει η κυβέρνηση του Ανδρέα Παπανδρέου.

Το 1986 ο Ζιάγκας έγινε βουλευτής Τρικάλων, καθώς κατέλαβε την έδρα του Κωνσταντίνου Αλεξιάδη μετά τον θάνατό του. Παρέμεινε βουλευτής Τρικάλων του ΠΑΣΟΚ έως το 2000, με εξαίρεση την περίοδο 1993 - 1996 στην οποία διετέλεσε υποδιοικητής της Εθνικής Τράπεζας της Ελλάδος, έχοντας εκλεγεί το 1989 (Ιούνιο και Νοέμβριο), το 1990 και το 1996.http://www.hellenicparliament.gr/Vouleftes/Diatelesantes-Vouleftes-Apo-Ti-Metapolitefsi-Os-Simera/?MpId=cb32c33b-a21d-47ff-96da-7258be940a84

Από το 2005 μέχρι το 2015 ο Γιάννης Ζιάγκας υπηρέτησε στην Προεδρία της Δημοκρατίας ως ειδικός σύμβουλος του Προέδρου Κάρολου Παπούλια.

Απεβίωσε στις 26 Ιανουαρίου 2025, σε ηλικία 84 ετών.

Παραπομπές

Κατηγορία:Βουλευτές εκλεγμένοι με το ΠΑΣΟΚ
Κατηγορία:Βουλευτές Τρικάλων
Κατηγορία:Ευρωβουλευτές εκλεγμένοι με το ΠΑΣΟΚ
Κατηγορία:Μέλη του Πανελλήνιου Απελευθερωτικού Κινήματος
Κατηγορία:Ευρωβουλευτές της Ελλάδας εκλεγμένοι την περίοδο 1981-1984